Ганна Рагаўцова, Уладзіслаў Лістапад

г. Магілёў, сярэдняя школа № 28 г. Магілёва, 8 “А” клас, настаўнік беларускай мовы і літаратуры А.У. Лебедзеў

*Вы маладыя ўсе,*

*пакуль бацькі старыя*

*Жывуць няўмольным клопатам,*

*каб вам лягчэй было.*

Я спытаю: “Хто для вас герой?” Небеспадстаўна хтосьці назаве воіна, іншы слушна адзначыць выратавальніка, будуць таксама згадкі пра доктара, спартсмена… І абавязкова нехта з удзячнасцю скажа пра людзей, ва ўчынках якіх няма месца подзвігу ў яго літаральным значэнні, але іх пастаянныя будзённыя намаганні самаахвярныя.

Маці і тата… Неймаверныя высілкі бацькоў дзеля бестурботнасці дзяцей часцяком успрымаюцца апошнімі як дадзенасць. Вы згодны, што зачарсцвее душа таго маладога, хто ўскладзе адказнасць за росквіт свайго жыцця выключна на сталае пакаленне? Працаваць дзеля іншых – такім няўмольным законам кіруюцца бацькі, якія абясцэньваюць уласнае жыццё. Лепшае не сабе, а дзецям – гэта крэда-крыж.

Мае маці і тата – героі. Яны – трывалая аснова майго бесклапотнага дзяцінства. Мае дасягненні – плён бязмежнай бацькоўскай падтрымкі. Іх шчырым клопатам я атулены з першай секунды з’яўлення на свет Божы.

З павагай і адданасцю гляджу на сваіх родных анёлаў – ды з цяжарам у сэрцы і з ледзь прыкметнымі слязінкамі ў вачах разумею прычыну іх сівізны. Бясспрэчна: героямі становяцца!

Я спытаю яшчэ раз: “Дык хто для вас герой?..”